b'\n_START_ARTICLE_\nMunkbrarup Herred\n_START_PARAGRAPH_\nMunkbrarup Herred (p\xc3\xa5 tysk Munkbrarupharde) var et herred i det nordlige Angel i Hertugd\xc3\xb8mmet Slesvig. Hovedbyen var Munkbrarup._NEWLINE_Efter nedl\xc3\xa6ggelsen af Ryd Kloster efter reformationen oprettede hertug Hans den Yngre det nuv\xc3\xa6rende Lyksborg Slot. Efter hans d\xc3\xb8d i 1622 blev omr\xc3\xa5det sammen med en del af Sundeved til det lille afdelte hertugd\xc3\xb8mme S\xc3\xb8nderborg-Lyksborg. Efter den sidste hertugs d\xc3\xb8d faldt omr\xc3\xa5det tilbage til kronen. Mens Sundeved-delen kom til S\xc3\xb8nderborg Amt som Nyb\xc3\xb8l Herred, blev det tidligere klosteromr\xc3\xa5de med Lyksborg Slot og fl\xc3\xa6kken (\xe2\x89\x88handelsplads) af samme navn en del af Flensborg Amt og fik navnet Munkbrarup Herred efter omr\xc3\xa5dets eneste kirkeby Munkbrarup. Som s\xc3\xa6rligt retsdistrikt eksisterede herredet indtil 1867. Herret bestod af tre adelige godser i Grumtoft og Kv\xc3\xa6rn Sogn sogne samt g\xc3\xa5rden Filipsdal i Stenbjerg Sogn._NEWLINE_Herreds v\xc3\xa5benbilledet er Skt. Laurentius rist. Skt. Laurentius var Munkbrarup kirkes patron. Omr\xc3\xa5det ligger nu i Slesvig-Flensborg kreds i delstaten Slesvig-Holsten (Sydslesvig). Herredet har store skovstr\xc3\xa6kninger s\xc3\xa5som de tidligere domaineskove Fredskov med Keglebjerg og Jomfrubjerg, Tremmerup Skov med Carolinelund og Ville, S\xc3\xb8nderskov og Vesris.'